

Broj: 05-01-35-2340/21

Mostar, 30.11.2021. godine

Na temelju člana 9. Zakona o kantonalnim ministarstvima i drugim tijelima kantonalne uprave (“Službene novine Hercegovačko-neretvanskog kantona” broj: 4/98, 1/02 i 4/07) i Odluke Vlade broj: 01-1-02-2399/21 od 12.10.2021. godine, Ministarstvo obrazovanja, nauke, kulture i sporta HNK, objavljuje

**JAVNI POZIV**

za pomoć mladim naučnicima-istraživačima s područja HNK iz sredstava Ministarstva obrazovanja, nauke, kulture i sporta Hercegovačko-neretvanskog kantona

**I . Pravo učestvovanja**

Pravo učestvovanja na Javnom pozivu imaju naučnici/istraživači s prebivalištem na području Hercegovačko-neretvanskog kantona i to **na samo jednom programu.**

**II . Aplikanti se prijavljuju za jedan od sljedećih programa:**

**PROGRAM 1: Sufinansiranje troškova III. ciklusa obrazovanja (doktorskih studija)**

Korisnici sredstava: mladi doktoranti, do 40 godina, s prebivalištem na području HNK koji vlastitim sredstvima finansiraju troškove doktorskog studija, te se u akademskoj 2021/2022. godini prvi put upisuju na jednu od godina doktorskog studija nakon položenih ispita s prve godine studija. U sklopu programa sufinansira se trošak upisa.

Dokumentacija:

* Potvrda visokoškolske ustanove da je doktorant prvi put upisan u jednu od godina doktorskog studija nakon položenih ispita s prve godine studija predviđenih planom i programom studija;
* Uvjerenje visokoškolske ustanove o položenim ispitima s prosjekom ocjena;
* Nastavni plan i program doktorskog studija ovjeren od strane visokoškolske ustanove;
* Dokaz o visini troškova studijske godine;
* Dokaz o uplati troškova studija iz posljednjeg upisanog semestra.

Doktorant je dužan dostaviti izvještaj o utrošku u roku od 30 dana nakon uplate sredstava na račun doktoranta.

**PROGRAM 2: Sufinansiranje naučno-istraživačkog/umjetničko-istraživačkog rada u sklopu izrade doktorske disertacije**

Korisnici sredstava: mladi istraživači – doktoranti, do 40 godina, s prebivalištem na području HNK, koji imaju prijavljenu i odobrenu temu doktorske disertacije (doktorskog istraživanja). U sklopu ovog programa sufinansiraju se **materijalni troškovi istraživačkih aktivnosti** (putni troškovi, troškovi smještaja, laboratorijska i slična istraživanja, troškovi nabavke stručne literature i drugih materijala neophodnih za istraživanje), a koji su obuhvaćeni temom doktorske disertacije.

Dokumentacija:

* Potvrda visokoškolske ustanove o prihvatanju teme i kandidata;
* Detaljno opisan projekat s obrazloženom vremenskom dinamikom istraživanja i troškovnikom istih;
* Predračun/kalkulacija mogućih troškova u akademskoj 2021/2022. godini, ili dokaz o utrošku iz tekuće godine;
* Ovjerena izjava da se vlastitim sredstvima finansiraju troškovi.

Ukoliko se dostavi predračun, doktorant je dužan dostaviti izvještaj o utrošku i potrebne dokaze najdalje do narednog Javnog poziva.

**PROGRAM 3: Sufinansiranje troškova odbrane doktorske disertacije**

Korisnici: Mladi doktoranti, do 40 godina, s prebivalištem na području HNK koji imaju pozitivno ocijenjen doktorski rad i pokrenut postupak odbrane doktorske disertacije u 2021. godini. Također, pravo na učestvovanje u programu imaju i kandidati koji su tokom 2021. godine odbranili temu doktorske disertacije i stekli stepen doktora nauka te vlastitim sredstvima finansirali troškove nastale pri odbrani rada. U sklopu ovog programa sufinansiraju se materijalni troškovi odbrane disertacije (troškovi tehničke pripreme i štampe doktorske disertacije, troškovi odbrane disertacije visokoškolske institucije i dr.).

Dokumentacija:

* Potvrda visokoškolske ustanove da je pozitivno ocijenjen doktorski rad i pokrenut postupak odbrane doktorske disertacije, ili uvjerenje/diploma o sticanju zvanja doktora nauka;
* Predračun/kalkulacija mogućih troškova u akademskoj 2021/2022. godini, ili dokaz o utrošku iz tekuće godine;
* Ovjerena izjava da se vlastitim sredstvima finansiraju materijalni troškovi.

Doktorant je dužan dostaviti izvještaj o utrošku najdalje do narednog Javnog poziva.

**PROGRAM 4: Sufinansiranje objavljivanja naučno-istraživačkih/umjetničko-istraživačkih radova u međunarodnim časopisima i učestvovanja na međunarodnim konferencijama**

Korisnici sredstava: naučnici i istraživači (doktoranti i doktori nauka) s prebivalištem na području HNK.

Programom je obuhvaćena:

1. **podrška pri objavljivanju istraživačkog rada u časopisima indeksiranim u međunarodnim bazama podataka referentnim za određeno naučno/umjetničko područje**

Dokumentacija:

* ovjerena kopija diplome o stečenom zvanju doktora nauka ili potvrda visokoškolske ustanove o statusu doktoranta;
* dokaz o prihvatanju rada uz najmanje dvije recenzije, ili dokaz o objavljenom radu;
* ukoliko je riječ o radu na kojem učestvuje više autora, samo jedan od autora može ostvariti pravo na sredstva iz ovog Programa (dostaviti Izjavu aplikanta o dobivenoj saglasnosti ostalih koautora).

1. **učestvovanje istraživača na međunarodnim konferencijama tokom 2021. godine** Dokumentacija:

* ovjerena kopija diplome o stečenom zvanju doktora nauka ili potvrda visokoškolske ustanove o statusu doktoranta:
* brošura organizatora konferencije;
* dokaz o prihvatanju rada, ili potvrda organizatora konferencije o uvrštavanju rada u program konferencije;
* dokazi o materijalnim troškovima vezanim za učestvovanje na konferenciji (kotizacije, troškovi putovanja i smještaja i dr.).

**PROGRAM 5:** **Podrška izdavanju novije naučne i stručne literature, te univerzitetskih udžbenika**

Korisnici sredstava: autori - naučnici i istraživači (doktoranti i doktori nauka) s prebivalištem na području HNK. U sklopu ovog programa **podrška autorima** se odnosi isključivo na **materijalne troškove izdavanja naučnih i stručnih knjiga te univerzitetskih udžbenika** (troškovi tehničke pripreme i štampe knjige ili udžbenika) objavljenih u 2021. godini ili pripremljenih za štampu u 2021. godini.

Dokumentacija:

* detaljno obrazložen projekat;
* najmanje dvije recenzije doktora nauka iz odgovarajućeg naučnog područja;
* dokazi o visini troškova štampanja (računi, ovjereni i potpisani predračuni i sl.).

**III. Obavezna dokumentacija:**

1. popunjen elektronski prijavni obrazac u skladu sa programom na koji se aplicira, potpisan od strane aplikanta;
2. uvjerenje o prebivalištu na području HNK (prebivalište na području HNK najmanje godinu dana prije raspisivanja poziva);
3. Europass biografija;
4. Kopija ugovora s bankom, ili potvrda banke iz koje je vidljiv broj i vlasnik računa;
5. ostala potrebna dokumentacija, zavisno od Programa na koji se aplicira.

**IV. Prijava na Javni poziv popunjava se elektronski na web stranici Ministarstva obrazovanja, nauke, kulture i sporta HNK: (**[**http://javnipoziv.monkshnk.gov.ba/**](http://javnipoziv.monkshnk.gov.ba/)**)**

Obavezno je pristupiti on-line aplikaciji te popuniti prijavu i obrazac, a potom iste u printanoj formi s pratećom dokumentacijom i obaveznom napomenom

**„Za Javni poziv za pomoć mladim naučnicima-istraživačima**“, dostaviti lično ili poštom na adresu:

**Ministarstvo obrazovanja, nauke, kulture i sporta HNK, Stjepana Radića br. 3. 88000 Mostar**

**Rok za podnošenje prijava je 10 dana od dana objavljivanja na web stranici Ministarstva i Vlade HNK**

**Napomene:**

* Aplikanti mogu odabrati **samo jedan Program** za prijavu i jednu prijavu po Programu.
* Broj korisnika i visina granta po programima utvrdit će se Odlukom Vlade nakon provedenog postupka po Javnom pozivu.
* Ministarstvo može tražiti dodatnu dokumentaciju od aplikanta u slučaju potrebe.
* Svi dobitnici će biti obavješteni pismenim putem
* Sastavni dio ovog Javnog poziva čine aplikacioni obrasci za svaki Program, u kojima su navedeni obavezni prilozi.
* Nepotpune, neblagovremene i neodgovarajuće prijave neće se uzeti u razmatranje.
* Ukoliko aplikant dostavi više prijedloga od broja utvrđenog javnim pozivom, njegovi prijedlozi neće se razmatrati.
* Pravo na učešće na Programima 1., 2. i 3. imaju aplikanti koji su upisani na akreditiranim visokoškolskim ustanovama.